2.0 ลักษณะการประกอบธุรกิจ

2.1 ประวัติความเป็นมา

  บริษัทฯ ได้รับการจดทะเบียน จัดตั้งเป็นบริษัทจำกัด ในนาม “บริษัท โพลีน จำกัด” เมื่อวันที่ 24
  กันยายน 2530 โดยกลุ่มตระกูล “เลี่ยวไพรัตน์” เป็นผู้ก่อตั้งและบริหารมาจนถึงปัจจุบัน
  ด้วยทุนจดทะเบียนเริ่มแรก 100,000 บาท ประกอบธุรกิจเป็นตัวกลางในการจัดซื้อเม็ดพลาสติก
  PE (Polyethylene) จากบริษัท อุตสาหกรรมปิโตรเคมีกัลไทย จำกัด (มหาชน) “ ทีพีไอ ”

  ต่อมาได้เปลี่ยนชื่อเป็นบริษัท ทีพีไอ โพลีน จำกัด เมื่อวันที่ 24 ตุลาคม 2532
  และในเดือนมีนาคม 2533 บริษัทฯ ได้รับโอนกิจการผลิตเม็ดพลาสติก LDPE (Low Density
  Polyethylene) และสิทธิประโยชน์ต่างๆ ตามบัตรส่งเสริมการลงทุน
  พร้อมทั้งได้รับโอนใบอนุญาตตั้งโรงงานผลิตปูนซีเมนต์จากบริษัท ทีพีไอ ในปีเดียวกันนี้ บริษัทฯ
  ได้ขยายธุรกิจในการผลิตและจำหน่ายปูนเม็ดและปูนซีเมนต์ และในปี 2534 บริษัทฯ
  ได้จัดตั้งบริษัท ทีพีไอ คอนกรีต ซึ่งบริษัทฯถือหุ้นในสัดส่วนร้อยละ 99.99
  เพื่อผลิตและจำหน่ายคอนกรีตผสมเสร็จ โดยเมื่อวันที่ 20 พฤศจิกายน 2533 บริษัทฯ
  ได้จดทะเบียนในตลาดหลักทรัพย์แห่งประเทศไทย และต่อมาเมื่อวันที่ 17 กุมภาพันธ์ 2537
  บริษัทฯ ได้จดทะเบียนเป็นบริษัทมหาชนจำกัด และบริษัทฯ ได้เริ่มผลิตปูนสำเร็จรูปในปี 2539

  วิกฤตการณ์ทางเศรษฐกิจส่งผลให้ความต้องการผลิตภัณฑ์ซีเมนต์และคอนกรีตลดลงอย่างมาก
  ประกอบกับผลของการประกาศลดค่าเงินบาทเมื่อเดือนกรกฎาคม 2540
  ส่งผลให้เกิดผลกระทบต่อสถานการณ์ทางการเงินของบริษัทฯเป็นอย่างมาก และเป็นเหตุให้บริษัทฯ
  ต้องตัดสินใจเข้าสู่กระบวนการฟื้นฟูกิจการภายใต้การกำกับดูแลของศาลล้มละลายกลาง

  การเปลี่ยนแปลงและพัฒนาการที่สำคัญในรอบปี 2542 ถึงปัจจุบัน

  ปี 2542

  ธันวาคม บริษัทฯ และเจ้าหนี้ที่เข้าร่วมโครงการปรับโครงสร้างหนี้ของธนาคารแห่งประเทศไทย
  (CDRAC Creditors) ได้บรรลุข้อตกลงในแผนการปรับโครงสร้างหนี้ (Term Sheet)
  และได้มีการลงลายมือชื่อร่วมกันเพื่อรับรองเงื่อนไขและข้อตกลงดังกล่าว เมื่อวันที่ 16 ธันวาคม
  2542

  ปี 2543

  กรกฎาคม
  บริษัทฯและกลุ่มเจ้าหนี้รวมถึงเจ้าหนี้รายใหญ่ได้ร่วมลงนามในสัญญาดำเนินการปรับโครงสร้างหนี้
  (Process Agreement) ซึ่งครอบคลุมถึงสัญญาหลักในการปรับโครงสร้างหนี้ (Master
  Restructuring Agreement) เมื่อวันที่ 20 กรกฎาคม 2543

  บริษัทฯ และบริษัท ทีพีไอ คอนกรีต จำกัด ได้ยื่นคำขอให้ฟื้นฟูกิจการต่อศาล เมื่อวันที่ 21
  กรกฎาคม 2543

  สิงหาคม ศาลมีคำสั่งให้ฟื้นฟูกิจการและแต่งตั้งให้บริษัทฯ และบริษัท ทีพีไอ คอนกรีต จำกัด
  เป็นผู้จัดทำแผนฟื้นฟูกิจการของแต่ละบริษัทฯเอง เมื่อวันที่ 21 สิงหาคม 2543

  ตุลาคม เจ้าหนี้ยื่นคำร้องขอรับชำระหนี้คืนกับบริษัทฯ ที่ศาลล้มละลายกลาง

  พฤศจิกายน บริษัทฯ ได้ดำเนินการซื้อหนี้คืนในราคาส่วนลด
  ด้วยวิธีการประมูลตามความสมัครใจจากเจ้าหนี้สถาบันการเงินและผู้ถือตราสารหนี้
  ในมูลค่าซื้อตามราคาส่วนลดรวมเทียบเท่า 180 ล้านเหรียญสหรัฐ โดยบริษัทฯ
  ได้แจ้งผลตอบรับการเสนอขายหนี้ให้แก่เจ้าหนี้ที่เข้าร่วมโครงการประมูลดังกล่าวเมื่อวันที่ 20
  พฤศจิกายน 2543 และได้ทำการชำระเงินมัดจำจำนวนร้อยละ 10 ของมูลค่าซื้อรวม
  หรือเทียบเท่า 18 ล้านเหรียญสหรัฐ ให้แก่เจ้าหนี้ เมื่อวันที่ 27 พฤศจิกายน 2543 ทั้งนี้ บริษัทฯ
  มีภาระจะต้องชำระเงินส่วนที่เหลืออีกร้อยละ 90 ของมูลค่าซื้อรวม
  ให้แก่เจ้าหนี้เมื่อการเพิ่มทุนขั้นต่ำ 180 ล้านเหรียญสหรัฐ สำเร็จ

  ธันวาคม บริษัทฯ และบริษัท ทีพีไอ คอนกรีต จำกัด ในฐานะผู้จัดทำแผนฟื้นฟูกิจการ (Business
  Rehabilitation Plan) ของแต่ละบริษัทเอง
  ได้ยื่นแผนดังกล่าวต่อศาลและได้จัดส่งสำเนาให้แก่เจ้าหนี้ของแต่ละบริษัทเมื่อวันที่ 25 ธันวาคม
  2543

  ปี 2544

  กุมภาพันธ์ เจ้าหนี้ของบริษัทฯ และบริษัท ทีพีไอ คอนกรีต จำกัด
  ได้มีมติรับรองแผนฟื้นฟูกิจการของแต่ละบริษัท ในอัตราร้อยละ 98.35 และ 77.09
  ของมูลหนี้รวมของเจ้าหนี้ของแต่ละบริษัทที่เข้าร่วมประชุมเมื่อวันที่ 1 กุมภาพันธ์ 2544 ตามลำดับ

  ศาลได้มีคำสั่งเห็นชอบด้วยแผนฟื้นฟูกิจการของบริษัทฯ และบริษัท ทีพีไอ คอนกรีต จำกัด
  และแต่งตั้งให้แต่ละบริษัทเป็นผู้บริหารแผนฟื้นฟูกิจการของแต่ละบริษัทเองเมื่อวันที่ 9 กุมภาพันธ์
  2544

  เมื่อวันที่ 23 กุมภาพันธ์ 2544 สัญญาหลักในการปรับโครงสร้างหนี้มีผลบังคับใช้

  มิถุนายน ศาลล้มละลายกลางได้อนุมัติการเพิ่มทุนจดทะเบียนของบริษัทฯ จากจำนวน
  5,075,000,000 บาท เพิ่มเป็น 24,815,000,000 บาท คิดเป็นทุนจดทะเบียนที่เพิ่มจำนวน
  19,740,000,000 บาท แบ่งออกเป็นหุ้นสามัญเพิ่มทุนจำนวน 1,974,000,000 หุ้น
  มูลค่าที่ตราไว้หุ้นละ 10 บาท
  และอนุมัติขยายสัดส่วนการถือหุ้นของชาวต่างด้าวจากเดิมที่กำหนดไว้ไม่เกินร้อยละ 24
  โดยเพิ่มเป็นร้อยละ 49 ของทุนจดทะเบียน
  เพื่อให้สอดคล้องกับแผนฟื้นฟูกิจการของบริษัทฯและอนุมัติการแก้ไขข้อบังคับของบริษัทฯ
  ในการปฏิบัติตามหลักเกณฑ์และวิธีการว่าด้วยรายการที่เกี่ยวโยงกัน
  หรือรายการที่เกี่ยวกับการได้มาหรือจำหน่ายไป ซึ่งสินทรัพย์ที่สำคัญของ บริษัทฯ หรือบริษัทย่อย
  เมื่อวันที่ 27 มิถุนายน 2544

  สิงหาคม เมื่อวันที่ 14 สิงหาคม 2544 บริษัทฯ ได้จำหน่ายเงินลงทุนในหุ้นสามัญ บริษัท
  คาโปรแลคตัมไทย จำกัด (มหาชน) จำนวน 127,410,420 หุ้น ให้แก่ UBE Industries
  Ltd. เพื่อแลกเปลี่ยนกับการปลดหนี้ของบริษัทฯ จำนวน 2,548,208,400 บาท
  พร้อมทั้งได้รับการปลดภาระค้ำประกันทั้งหมดของบริษัทฯที่มีอยู่กับเจ้าหนี้สถาบันการเงินของ บริษัท
  คาโปรแลคตัมไทย จำกัด (มหาชน)

  กันยายน เมื่อวันที่ 24 กันยายน 2544 บริษัทฯ ได้เข้าร่วมลงนามในสัญญาร่วมทุนกับ บริษัท
  ซีเม็กซ์ ซึ่งในสัญญาร่วมทุนดังกล่าว บริษัท ซีเม็กซ์ (ผู้ผลิตปูนซีเมนต์รายใหญ่ของโลก)
  ตกลงจะนำเงินมาลงทุนในบริษัทฯจำนวน 300 ล้านเหรียญสหรัฐ
  ภายใต้เงื่อนไขที่กำหนดในสัญญาร่วมทุน ทั้งนี้สัญญาดังกล่าวจะต้องได้รับการพิจารณาเห็น

  ชอบจากคณะกรรมการเจ้าหนี้และเจ้าหนี้ ตามสัญญาหลักปรับโครงสร้างหนี้
  (ภายหลังสัญญาดังกล่าวได้ถูกยกเลิกเนื่องจากบริษัท
  ซีเม็กซ์ได้ขอแก้ไขสัญญาอย่างมีสาระสำคัญซึ่งจะส่งผลกระทบต่อผู้ถือหุ้นรายย่อย)

  ตุลาคม บริษัทฯ ได้รับใบรับรองระบบบริหารงานคุณภาพ ISO 9001 version 2000 เมื่อวันที่
  12 ตุลาคม 2544 และระบบการจัดการอาชีวอนามัยและความปลอดภัย มอก. 18001 ใน
  กิจการผลิตเม็ดพลาสติกโพลีเอธิลีน ชนิดความหนาแน่นต่ำ (LDPE) เอทิวไวนิลอะซีเตต (EVA)
  จากสถาบันรับรองมาตรฐาน ISO

  ปี 2545

  25 กุมภาพันธ์ บริษัทฯได้ร่วมลงนามในสัญญาร่วมทุนกับ บริษัทปูนซีเมนต์นครหลวง จำกัด
  (มหาชน) โดยบริษัทฯ จะได้ทำการจัดสรรและออกหุ้นใหม่ จำนวน 1,707,500,000 หุ้น
  และผู้ร่วมทุนตามสัญญาร่วมทุนจะนำเงินเข้าลงทุนเป็นมูลค่ารวม 375,000,000 เหรียญสหรัฐ
  ซึ่งการชำระเงินจะกระทำภายหลังการปฏิบัติตามเงื่อนไขบังคับก่อนได้เสร็จสมบูรณ์แล้ว
  ซึ่งประกอบด้วย เจ้าหนี้ตามสัญญาปรับโครงสร้างหนี้จะต้องเห็นชอบให้ บริษัท ปูนซีเมนต์นครหลวง
  จำกัด (มหาชน) เป็นพันธมิตรร่วมทุน
  นอกจากนี้สัญญาหลักปรับโครงสร้างหนี้ฉบับใหม่และแผนฟื้นฟูกิจการฉบับใหม่จะต้องได้รับการเห็นชอบจากเจ้าหนี้ตามสัญญาปรับโครงสร้างหนี้และจากศาลศาลล้มละลายกลางด้วย
  อย่างไรก็ตาม สัญญาร่วมทุนดังกล่าวได้หมดอายุลงเมื่อวันที่ 26 พฤษภาคม 2545
  และไม่ได้มีการต่ออายุสัญญาดังกล่าวออกไป

  ปี 2546

  13 กุมภาพันธ์ บริษัทฯ ได้รับมอบประกาศเกียรติและตราสัญลักษณ์ (Logo)
  ในฐานะผู้ประกอบธุรกิจที่จัดทำฉลากถูกต้องตามโครงการคุ้มครองสิทธิผู้บริโภค
  จากสำนักงานคณะกรรมการคุ้มครองผู้บริโภค เมื่อวันที่ 13 กุมภาพันธ์ 2546

  มิถุนายน เมื่อวันที่ 25 มิถุนายน 2546 บริษัทฯได้รับการรับรองมาตรฐาน มอก. 18001
  จากสถาบัน AJA Registrar แห่งประเทศอังกฤษ
  ในด้านระบบการจัดการด้านอาชีวอนามัยและความปลอดภัย สำหรับการผลิตปูนซีเมนต์
  และการกำจัดกากอุตสาหกรรม

  กรกฎาคม เมื่อวันที่ 10 กรกฎาคม 2546 บริษัทฯได้รับการรับรองมาตรฐาน ISO 9001
  จากสถาบัน AJA Registrar แห่งประเทศอังกฤษ ในด้านระบบการจัดการด้านคุณภาพ
  สำหรับการผลิตและจำหน่ายปูนซีเมนต์

ปี 2547

15,16,19 มกราคม
บริษัทฯประสบความสำเร็จในการระดมทุนโดยการเสนอขายหุ้นให้แก่ประชาชนทั่วไปจำนวน 300
ล้านหุ้น ในราคาเสนอขายหุ้นละ 37 บาท คิดเป็นเงินที่ระดมทุนได้เท่ากับ 11,100 ล้านบาท

  24 กุมภาพันธ์
  บริษัทฯได้นำเงินที่ได้จากเพิ่มทุนส่วนหนึ่งไปชำระหนี้คงเหลือให้แก่เจ้าหนี้ที่เข้าร่วมกระบวนการซื้อหนี้คืนโดยมีส่วนลดภายใต้กระบวนการของศาลล้มละลายกลาง

  12,13 กรกฎาคม บริษัทฯ ได้ชำระหนี้เงินต้น (จากเงินส่วนเกินหลังการซื้อหนี้คืนหรือ Surplus
  DRP Fund) จำนวนประมาณ 40 ล้านเหรีญสหรัฐ
  และดอกเบี้ยค้างจ่ายตลอดจนค่าธรรมเนียมค้างจ่าย (คำนวณถึงสิ้นสุดวันที่ 30 พฤศจิกายน
  2542) ให้แก่เจ้าหนี้ตามสัญญาปรับโครงสร้างหนี้
  โดยชำระเป็นแคชเชียร์เช็คสำหรับหนี้สกุลเงินบาท
  และดราฟท์สำหรับหนี้สกุลเงินตราต่างประเทศไว้ที่ศาลล้มละลายกลาง
  เพื่อให้เจ้าหนี้ตามสัญญาปรับโครงสร้างหนี้สามารถรับการชำระหนี้ดังกล่าวได้ต่อไป

ตุลาคม - พฤศจิกายน บริษัทฯได้ทำการแก้ไขแผนฟื้นฟูกิจการและสัญญาหลักในการปรับโครงสร้างหนี้
โดยได้ขยายระยะเวลาในการดำเนินการตามแผนออกไปอีก 1 ปี สิ้นสุดวันที่ 31 ธันวาคม 2547
โดยบริษัทฯ สามารถขยายระยะเวลาของการปรับโครงสร้างหนี้ออกไปได้อีก 2 ครั้ง ๆ ละ 12
เดือนจนถึงวันที่ 31 ธันวาคม 2549 และ 31 ธันวาคม 2550 ตามลำดับ
นอกจากนี้ยังให้สิทธิบริษัทฯในการชำระหนี้ดอกเบี้ยและค่าธรรมเนียมค้างจ่ายคำนวณถึงวันที่ 30
พฤศจิกายน 2542 ด้วยเงินสดแทนการแปลงหนี้เป็นทุน
และการให้สิทธิบริษัทฯในการเจรจาเพื่อหาข้อสรุปจำนวนเงินในการชำระหนี้กับเจ้าหนี้ผู้โต้แย้งการซื้อหนี้คืนโดยมีส่วนลด
ซึ่งที่ประชุมเจ้าหนี้และศาลได้เห็นชอบกับการแก้ไขแผนดังกล่าว เมื่อวันที่ 28 ตุลาคม 2547 และ
วันที่ 8 พฤศจิกายน 2547 ตามลำดับ โดยต่อมาในเดือนพฤศจิกายน – ธันวาคม 2547
เจ้าหนี้ต่างทยอยมารับการชำระหนี้ดอกเบี้ยและค่าธรรมเนียมค้างจ่ายโดยผ่านกระบวนการของศาลล้มละลายกลาง

ปัจจุบันบริษัทอยู่ระหว่างการกู้เงินใหม่เพื่อนำมาชำระหนี้ตามสัญญาปรับโครงสร้างหนี้ที่เหลืออยู่

  ธันวาคม บริษัทฯ ได้ยื่นคำร้องเมื่อวันที่ 15 ธันวาคม 2547
  เพื่อขอให้ศาลมีคำสั่งให้บุคคลที่บริษัทฯ กำหนดเป็นผู้มีสิทธิซื้อหุ้นบริษัทฯ ซึ่งเป็นกรรมสิทธิของบริษัท
  อุตสาหกรรมปิโตรเคมีกัลไทย จำกัด (มหาชน) หรือ ทีพีไอ
  ก่อนที่ผู้บริหารแผนทีพีไอจะขายหุ้นดังกล่าวให้แก่บุคคลอื่น
  เพื่อแลกกับโรงงานแอลดีพีอีที่บริษัทฯเป็นเจ้าของ
  และเพื่อให้กระทรวงการคลังในฐานะผู้บริหารแผนทีพีไอแจ้งรายละเอียดเกี่ยวกับราคาหุ้นและเงื่อนไขการชำระเงินค่าหุ้นดังกล่าวให้บริษัทฯทราบ
  ซึ่งต่อมาในเดือนมกราคมและกุมภาพันธ์ 2548 คณะกรรมการเจ้าหนี้และเจ้าหนี้ของบริษัทฯ
  บางรายได้ยื่นคำคัดค้านคำร้องดังกล่าว

ในส่วนของการดำเนินธุรกิจในปี 2547 นั้น เนื่องจากภาวะก่อสร้างได้ขยายตัวอย่างต่อเนื่อง
บริษัทฯ จึงได้ขยายกำลังการผลิตปูนสำเร็จรูปเพิ่มอีก 2 สายการผลิต
ทำให้มีกำลังการผลิตรวมทั้งสิ้น 2.9 ล้านตันต่อปี โดยใช้เครื่องจักรที่ทันสมัยจากประเทศเยอรมัน
โครงการดังกล่าวคาดว่าจะแล้วเสร็จและเริ่มทำการผลิตได้ภายในต้นปี 2548
ซึ่งคาดว่าจะสามารถตอบสนองความต้องการของลูกค้าได้อย่างเพียงพอ

นอกจากนี้บริษัท ทีพีไอ คอนกรีต จำกัด ในฐานะเป็นบริษัทย่อย
ก็ได้ขยายกำลังการผลิตคอนกรีตผสมเสร็จเพิ่มขึ้นอีก 5 แห่งในปี 2547
เพื่อให้สอดคล้องกับการขยายตัวของภาคธุรกิจก่อสร้างรวมเป็นหน่วยผลิตคอนกรีตผสมเสร็จทั้งสิ้น 34
แห่ง กระจายอยู่ในเขตกรุงเทพมหานครและปริมณฑล

2.2 ภาพรวมการประกอบธุรกิจ ณ วันที่ 2 กุมภาพันธ์ 2548

2.3 รายละเอียดธุรกิจ

บริษัทฯและบริษัทย่อยประกับธุรกิจหลัก 3 ประเภท ดังนี้

1. ธุรกิจปูนซีเมนต์ ปูนเม็ด และปูนสำเร็จรูป

  บริษัทฯเป็นผู้ผลิตปูนซีเมนต์ ปูนเม็ด และปูนสำเร็จรูปชนิดต่างๆ
  โดยมีโรงงานผลิตอยู่ที่จังหวัดสระบุรี ทั้งนี้
  บริษัทฯเป็นผู้ผลิตปูนซีเมนต์รายใหญ่หนึ่งในสามของประเทศ โดยมีส่วนแบ่งการตลาดร้อยละ 19
  ของปริมาณการจำหน่ายทั้งหมดในประเทศ

2. ธุรกิจเม็ดพลาสติก LDPE / EVA

  บริษัทฯผลิตเม็ดพลาสติก LDPE 2 ชนิด ได้แก่ LDPE Homopolymer (LDPE) และ LDPE
  Copolymer (EVA) ที่โรงงานในจังหวัดระยอง LDPE
  เป็นเม็ดพลาสติกประเภทที่นำไปใช้เป็นวัตถุดิบในการผลิตผลิตภัณฑ์พลาสติกหลายประเภท
  โดยบริษัทฯเป็นผู้ผลิตเม็ดพลาสติก LDPE รายใหญ่ที่สุดในประเทศไทย
  โดยมีส่วนแบ่งการตลาดในผลิตภัณฑ์ LDPE และ EVA ร้อยละ 55 และ 29
  ของปริมาณการจำหน่ายทั้งหมดในประเทศ ตามลำดับ

3. ธุรกิจคอนกรีตผสมเสร็จ

  บริษัท ทีพีไอ คอนกรีต จำกัด เป็นผู้ผลิตคอนกรีตผสมเสร็จรายใหญ่อันดับสองของประเทศ
  โดยมีส่วนแบ่งการตลาดร้อยละ 12 ของปริมาณการจำหน่ายทั้งหมดในประเทศ

  นอกจากนี้ บริษัทฯยังลงทุนในธุรกิจอื่นผ่านบริษัทย่อยและบริษัทร่วมของบริษัทฯ เช่น
  ธุรกิจผลิตและจำหน่ายเคมีภัณฑ์ ธุรกิจผลิตและจำหน่ายเหล็กแท่งและเหล็กเส้น
  ธุรกิจประกันชีวิตธุรกิจพัฒนาที่ดินและที่พักอาศัย และธุรกิจรับจ้างขนส่งคอนกรีตผสมเสร็จ เป็นต้น

หน่วย : ล้านบาท

  --------------- -------------- ---------------- -------- -------- --------- -------- --------- ------ --------
  ผลิตภัณฑ์          ดำเนินการโดย    % การถือหุ้นของบริษัท 2545              2546                         2547   

                                                  รายได้    %        รายได้     %        รายได้            %

  ปูนซีเมนต์         บมจ. ทีพีไอ โพลีน -                10,436   66.56    16,681    73.66    14,528           64.87

  คอนกรีตผสมเสร็จ   บจก. ทีพีไอ      99.99            1,699    10.83    2,341     10.34    2,883            12.87
                  คอนกรีต                                                                                

  เม็ดพลาสติก       บมจ. ทีพีไอ โพลีน -                4,284    27.32    4,703     20.77    6,420            28.67

  อื่น ๆ                                            (739)    (4.71)   (1,080)   (4.77)   (1,437)          (6.41)

  รวม                                             15,680   100.00   22,646    100.00   22,394           100.00
  --------------- -------------- ---------------- -------- -------- --------- -------- --------- ------ --------

  2.4 เป้าหมายการดำเนินธุรกิจ

  บริษัทฯมีเป้าหมายที่จะรักษาความสามารถในการแข่งขันในอุตสาหกรรมการผลิตและจำหน่ายปูน
  รวมไปถึงเม็ดพลาสติกทั้งในประเทศและต่างประเทศ นอกจากนี้
  บริษัทฯยังมีความมุ่งมั่นที่จะเพิ่มประสิทธิภาพการผลิต
  การเน้นคุณภาพสินค้าและระบบการจัดสภาพสิ่งแวดล้อม
  รวมทั้งปฏิบัติตามแผนฟื้นฟูกิจการให้ประสบความสำเร็จ ดังรายละเอียดต่อไปนี้

1. การรักษาความสามารถในการแข่งขัน ส่วนแบ่งตลาด และอัตราการเติบโตของธุรกิจ

  บริษัทฯมีเป้าหมายที่จะรักษาระดับความสามารถในการเเข่งขัน โดยใช้เทคโนโลยีใหม่ๆ
  เข้ามาพัฒนาและปรับปรุงผลิตภัณฑ์ของบริษัทฯให้มีคุณภาพสูง
  มีการวิจัยและพัฒนาให้ผลิตภัณฑ์มีคุณสมบัติที่ดีขึ้นสามารถตอบสนองความต้องการของลูกค้าได้มากขึ้น
  นอกจากนี้ บริษัทฯยังมีนโยบายในการเน้นคุณภาพการให้บริการ ทั้งก่อนและหลังการขาย
  มีการจัดส่งสินค้าที่ตรงเวลา อันเป็นการช่วยเสริมสร้างความสัมพันธ์ที่ดีกับลูกค้า
  ประกอบกับมีนโยบายการบำรุงรักษาอุปกรณ์ และเครื่องจักรในการผลิตอย่างมีระบบและเข้มงวด
  ส่งผลให้อุปกรณ์ และเครื่องจักรของบริษัทฯมีอายุการใช้งานที่ยาวนาน
  สามารถลดความเสียหายจากการหยุดเดินเครื่องของเครื่องจักร
  และทำให้บริษัทฯสามารถใช้กำลังการผลิตได้อย่างเต็มที่ยิ่งขึ้น

  ในปัจจุบัน บริษัทฯมีส่วนแบ่งตลาดในตลาดปูนซีเมนต์อยู่ที่ประมาณร้อยละ 19
  ของปริมาณการบริโภคปูนซีเมนต์ในประเทศ ซึ่งจากนโยบายด้านต่างๆ ของบริษัทฯ
  บริษัทฯจะพยายามรักษาส่วนแบ่งตลาดให้ได้ไม่น้อยกว่าร้อยละ 19 ในตลาดปูนซีเมนต์ ร้อยละ 55
  ในตลาดเม็ดพลาสติก และร้อยละ 12 ในตลาดคอนกรีตผสมเสร็จ

2. เพิ่มประสิทธิภาพการผลิต

  บริษัทฯมีเป้าหมายที่จะเพิ่มประสิทธิภาพในการผลิต ทั้งในส่วนของการผลิตปูนซีเมนต์
  เม็ดพลาสติกLDPE และคอนกรีตผสมเสร็จ
  เนื่องจากบริษัทฯเชื่อว่าประสิทธิภาพในการผลิตที่ดีจะทำให้บริษัทฯสามารถเพิ่มกำลังการผลิตได้ในกรณีที่ปริมาณความต้องการผลิตภัณฑ์ของบริษัทฯเพิ่มมากขึ้น
  โดยไม่ต้องลงทุนเพิ่มมากนัก
  ซึ่งการมีประสิทธิภาพในการผลิตดังกล่าวยังช่วยเสริมให้บริษัทฯสามารถรักษาความสามารถในการแข่งขันได้ในระยะยาว
  อีกทั้งยังส่งผลให้บริษัทฯสามารถบริหารและนำเงินไปใช้ในวัตถุประสงค์อื่นที่เป็นประโยชน์มากขึ้น
  ทั้งนี้ ในปัจจุบันบริษัทฯได้พัฒนาระบบสารสนเทศเพื่อการจัดการ (MIS) ที่บริษัทฯใช้อยู่
  และนำเทคโนโลยีใหม่ๆ เข้ามาใช้ในกระบวนการผลิตมากขึ้น
  เพื่อเป็นการเพิ่มประสิทธิภาพการบริหารการจัดการ และลดการปฏิบัติการที่ไม่มีประสิทธิผลลง

3. - การเน้นคุณภาพสินค้าและระบบการจัดสภาพสิ่งแวดล้อม

  บริษฯ มุ่งมั่นที่จะรักษาและเพิ่มคุณภาพสินค้า
  โดยเน้นการควบคุมการผลิตและการบริหารการผลิตให้ดีขึ้น
  รวมถึงการรักษาหรือเพิ่มความสำคัญของการคำนึงถึงผลกระทบจากการดำเนินงานต่อสิ่งแวดล้อม
  ปัจจุบัน บริษัทฯ ได้รับการรับรองมาตรฐานคุณภาพ (ISO) ทุกระบบ ในธุรกิจหลักของบริษัทฯ
  และมาตรฐานอุตสาหกรรมไทยซึ่งถือเป็นจุดแข็งของบริษัทฯในการแข่งขัน
  ส่งผลให้ผลิตภัณฑ์ของบริษัทฯได้รับการยอมรับเป็นอย่างดี โดยในปี 2539
  บริษัทฯเป็นผู้ผลิตปูนซีเมนต์รายแรกของไทยที่ได้รับการรับรองจาก ISO 9002
  สำหรับระบบการควบคุมคุณภาพการผลิตปูนซีเมนต์ทั้งหมด
  ซึ่งการรับรองมาตรฐานดังกล่าวจะรวมถึงสำนักงานใหญ่ โรงงานผลิต
  และช่องทางการจัดจำหน่าย

  นอกจากนี้ โรงงานผลิตเม็ดพลาสติก LDPE ยังได้รับการรับรองมาตรฐานระบบบริหารงานคุณภาพ
  ISO 9001 : 2000
  ส่วนธุรกิจหลักคอนกรีตผสมเสร็จก็ได้รับการรับรองมาตรฐานระบบบริหารงานคุณภาพ มอก./ISO
  9002
  บริษัทฯเชื่อมั่นว่าการรักษาและพยายามเพิ่มคุณภาพของสินค้าจะทำให้บริษัทฯสามารถแข่งขันในตลาดและได้รับการไว้วางใจจากลูกค้าได้เป็นอย่างดี
  และยังสามารถเข้าไปแข่งขันในตลาดใหม่ๆ ได้

  ในด้านการจัดระบบสภาพสิ่งแวดล้อม บริษัทฯยังได้รับการรับรองมาตรฐาน ISO 14001
  ในด้านระบบการจัดการด้านสิ่งแวดล้อมสำหรับธุรกิจผลิตซีเมนต์และธุรกิจผลิตคอนกรีตผสมเสร็จ
  ในส่วนธุรกิจผลิตเม็ดพลาสติก LDPE/EVA บริษัทฯ
  อยู่ระหว่างดำเนินการตรวจเพื่อรับการรับรองมาตรฐานจากสถาบันรับรองมาตรฐานไอเอสโอ
  (สรอ.)

  นอกจากนี้ บริษัทฯ ยังได้รับการรับรองมาตรฐานระบบการจัดการอาชีวอนามัยและความปลอดภัย
  มอก. 18001 สำหรับการผลิตปูนซีเมนต์ รวมทั้งธุรกิจผลิตเม็ดพลาสติก LDPE/EVA
  และคอนกรีตผสมเสร็จด้วย

  บริษัทฯ ได้มีส่วนร่วมในการรักษาสิ่งแวดล้อม โดยดำเนินธุรกิจรับกำจัดกากอุตสาหกรรมต่างๆ
  ภายในประเทศ โดยขออนุญาตเป็นโรงงานปรับคุณภาพของเสียรวม
  (รง.101)จากกระบวนการผลิตปูนซีเมนต์ที่มีเตาเผาอุณหภูมิสูงถึง 1,450 C
  อุณหภูมินี้สามารถที่ทำลายกากขยะอุตสาหกรรมได้ดีที่สุด
  โดยการนำกากอุตสาหกรรมเข้าไปเผารวมกันกับเชื้อเพลิงปกติ
  วิธีนี้นอกจากใช้ทำลายกากอุตสาหกรรมได้แล้วยังลดการใช้เชื้อเพลิงปกติอีกด้วย
  โดยไม่มีผลกระทบต่อคุณภาพผลิตภัณฑ์

4. การปฏิบัติตามแผนฟื้นฟูกิจการ

  ตามที่สภาพเศรษฐกิจไทยประสบภาวะวิกฤติในช่วงเวลาที่ผ่านมาจากการลดค่าเงินบาทในปี 2540
  ได้ส่งกระทบอย่างมากต่อสถานะทางการเงินของบริษัทฯ โดยบริษัทฯได้หยุดการชำระหนี้ในปี
  2540 และในเดือนกรกฎาคม 2543 ได้ร่วมลงนามในสัญญาขั้นตอนการปรับโครงสร้างหนี้
  ซึ่งครอบคลุมถึงแผนฟื้นฟูกิจการและสัญญาปรับโครงสร้างหนี้กับเจ้าหนี้เพื่อปรับโครงสร้างหนี้ทั้งหมด
  โดยศาลได้เห็นชอบกับแผนฟื้นฟูกิจการในวันที่ 9 กุมภาพันธ์ 2544 อนึ่ง
  สัญญาปรับโครงสร้างหนี้ซึ่งเป็นส่วนหนึ่งของแผนฟื้นฟูกิจการ
  ได้มีข้อกำหนดเงื่อนไขการชำระหนี้คืนให้แก่เจ้าหนี้
  บริษัทฯได้ปฏิบัติตามสัญญาและเชื่อว่าจะสามารถบรรลุเป้าหมายตามแผนได้
  ซึ่งจะทำให้บริษัทฯสามารถแก้ปัญหาทางการเงินให้เป็นที่พอใจให้แก่ทั้งบริษัทฯและเจ้าหนี้
  และจะทำให้บริษัทฯสามารถดำเนินกิจการอันเป็นธุรกิจหลักของบริษัทฯต่อไปได้ด้วยสถานะทางการเงินที่เข้มแข็ง